

**PASKAIDROJUMA RAKSTS PIE 2017.GADA BUDŽETA**

Atbilstoši likuma „Par pašvaldību budžetiem” 17. panta pirmajai daļai - ziņojums, kurā sniegta informācija par attiecīgās republikas pilsētas vai novada ekonomisko un sociālo situāciju, pašvaldības uzdevumiem saimnieciskajam gadam, kuram plāno pašvaldības budžetu, un tam sekojošiem diviem saimnieciskajiem gadiem.

**SOCIĀLEKONOMISKĀ SITUĀCIJA JŪRMALĀ**

Jūrmala ir viena no deviņām republikas nozīmes pilsētām un deviņiem nacionālas nozīmes attīstības centriem, tā ir piektā lielākā pilsēta pēc iedzīvotāju skaita 2017.gadā (57408 iedzīvotāji uz 01.07.2017.), otra lielākā pilsēta pēc teritorijas (100 km2), bet visretāk apdzīvotākā pilsēta pēc iedzīvotāju blīvuma (574 iedzīvotāji uz 1 km2). Jūrmala ir arī otra lielākā iemaksu veicēja pašvaldību finanšu izlīdzināšanas fondā, 2017.gadā kopumā iemaksājot 10,8 miljonus *euro*.

Plānojot Jūrmalas pilsētas nākotni, Jūrmalas pilsēta izvirzījusi un iekļāvusi J**ūrmalas pilsētas attīstības stratēģijā** 2010.-2030.gadam trīs galvenos stratēģiskos mērķus:

1. Starptautiski pazīstams, moderns piekrastes kūrorts un populārākā kūrortpilsēta Baltijas jūras reģionā;
2. Austrumu un Rietumu kontaktu veidošanas un tikšanās vieta Baltijas reģionā;
3. Kvalitatīva dzīves un brīvdienu vieta, kultūras un sporta centrs.

Kā prioritātes noteiktas – “Kūrorts”, “Jūrmalnieks” un “Daudzveidīga uzņēmējdarbība.” Savukārt Jūrmalas pilsētas attīstības programmā 2014.-2020.gadam Jūrmalas pilsētas attīstībai vidējā termiņā ir noteikti trīs vidēja termiņa attīstības mērķi:

* M1: Kūrorts un tikšanās vieta;
* M2: Komunālā un transporta infrastruktūra;
* M3: Sociālā infrastruktūra.

Visas plānotās investīcijas atspoguļotas Investīciju plānā, kurā iekļauti visi pašvaldības investīciju projekti, kas realizējami, lai sasniegtu stratēģiskajā daļā izvirzītās vidēja termiņa prioritātes.

Attīstības virzieni un prioritātes nozaru politikās atspoguļotas Jūrmalas pilsētas nozaru attīstības plānošanas dokumentos, piemēram, Jūrmalas pilsētas tūrisma attīstības rīcības plānā 2018.-2020.gadam, Jūrmalas izglītības attīstības koncepcijā 2015.-2020.gadam, Jūrmalas pilsētas ūdens resursu aizsardzības rīcības plānā 2016.-2020.gadam u.c.

Jūrmalas pilsēta realizē izvirzītos mērķus, piesaistot arī Eiropas Savienības struktūrfondu un valsts budžeta līdzekļus, kā arī sadarbojoties ar uzņēmējiem un nevalstiskajām organizācijām. Tas atspoguļojas dažādos pilsētas attīstības rādītājos.

**IEDZĪVOTĀJI**

**Iedzīvotāju skaits Jūrmalā nedaudz palielinājies**. Pēc Pilsonības un migrāciju lietu pārvaldes (turpmāk – PMLP) datiem 2017.gada 1.jūlijā Jūrmalā ir reģistrēti 57408 iedzīvotāji (sk. 1.attēlu), kas ir 2,7 % no kopējā iedzīvotāju skaita Latvijā. Iedzīvotāju skaita izmaiņas Jūrmalā pēdējos gados ir nelielas. Laika posmā no 2015.gada 1.janvāra līdz 2017.gada 1.janvārīm vērojams iedzīvotāju skaita samazinājums, iedzīvotāju skaitam samazinoties par 1025 iedzīvotājiem jeb 2 %. Tomēr kopš 2017.gada sākuma iedzīvotāju skaits ir nedaudz palielinājies (par 762 iedzīvotājiem). Tikmēr valstī kopumā norisinās tieši pretējs process – iedzīvotāju skaits turpina samazināties, laika posmā no 2015.gada 1.janvāra līdz 2017.gada 1.jūlijam tas sarucis par 42742 iedzīvotājiem jeb 2%.

1.attēls. Iedzīvotāju skaita izmaiņas Jūrmalas pilsētā no 2013.gada 1.janvāra līdz 2017.gada 1.jūlijam

*Avots:* PMLP

Laika posmā no 2017.gada 1.janvāra līdz 1.decembrim Jūrmalas pilsētas domes Dzimtsarakstu nodaļā reģistrēti 537 jaundzimušie un 511 mirušie. Salīdzinājumam 2016.gadā kopumā reģistrēti 652 jaundzimušie un 574 mirušie. 2017.gadā joprojām saglabājas pozitīvs dabiskais pieaugums.

2.attēlā attēlota Jūrmalas pilsētas iedzīvotāju vecuma un dzimuma struktūra uz 2017.gada 1.jūliju. Kā liecina PMLP dati, visvairāk Jūrmalas pilsētas iedzīvotāju ir darbspējas vecumā (36617 iedzīvotāji). Pēc darbspējas vecuma ir 12563 iedzīvotāji, kas ir par 4335 iedzīvotājiem jeb 35% vairāk kā līdz darbspējas vecumam (8228 iedzīvotāji). Salīdzinot ar 2015.gadu, joprojām turpina samazināties iedzīvotāju skaits darbspējas vecumā un līdz darbspējas vecumam, bet palielinās iedzīvotāju skaits pēc darbspējas vecuma. Līdz ar to, neraugoties uz pozitīvo dabisko pieaugumu 2017.gadā, arī Jūrmalā, tāpat kā valstī kopumā ir aktuāla sabiedrības novecošanās.

2.attēls. Jūrmalas pilsētas iedzīvotāju vecuma un dzimuma struktūra 2017.gada 1.jūlijā

*Avots:* PMLP

Nelielās iedzīvotāju skaita izmaiņas un pat pieaugums 2017.gada pirmā pusgada laikā liecina par pašvaldības īstenoto aktivitāšu efektivitāti, veidojot iedzīvotājiem pievilcīgu dzīves, darba un atpūtas vidi, kas ir arī viena no prioritātēm, plānojot Jūrmalas pilsētas nākotni.

Kā liecina vietnē www.vietagimenei.lv apkopotā informācija, Jūrmalā ir viens no lielākajiem bērnu piedzimšanas pabalstiem Latvijas pašvaldību vidū – 285 *euro* (lielāks ir Mārupes novadā – 300 *euro*). Pabalstu piešķir par katru jaundzimušo bērnu, kura dzīvesvieta ir deklarēta Jūrmalas pilsētā, ja viena vai abu vecāku, aizbildņu vai adoptētāja deklarētā dzīvesvieta ir Jūrmalas pilsētā ne mazāk kā pēdējos sešus mēnešus pirms bērna piedzimšanas.

Jūrmalas pilsēta atbilstoši Jūrmalas pilsētas domes 2014.gada 10.jūlija saistošajiem noteikumiem Nr.19 „Par ēdināšanas maksas atvieglojumiem Jūrmalas pilsētas izglītības iestādēs” visās pašvaldības pirmsskolas un vispārējās izglītības iestādēs nodrošina brīvpusdienas, kā arī braukšanas maksas atlaides sabiedriskajā transportā 100% apmērā visiem Jūrmalas pilsētas izglītības iestāžu audzēkņiem. Dažādi braukšanas maksas atvieglojumi ir pieejami arī citām sabiedrības grupām, tajā skaitā arī, piemēram, pašvaldībā deklarētie pensionāri, bāreņi un invalīdi Jūrmalas sabiedriskajā transportā var braukt bez maksas.

2017.gadā Jūrmalas pilsētas iedzīvotāju ērtībām ieviesta **Jūrmalas iedzīvotāja karte** – personalizēta viedkarte, uz kuras norādīts personas vārds, uzvārds, fotogrāfija, derīguma termiņš un kas apliecina Jūrmalas iedzīvotāja statusu pašvaldībā. Sākotnēji tās paredzēts izsniegtas pašvaldībā deklarētajiem pensionāriem un skolēniem. Līdz 2017.gada 1.novembrim kopumā izsniegtas 6848 iedzīvotāju kartes pašvaldībā deklarētajiem pensionāriem un sagatavoti 4105 skolēnu dati viedkaršu izdrukai. Jūrmalas iedzīvotāja karte sākotnēji darbosies kā sabiedriskā transporta braukšanas karte atlaižu saņemšanai pilsētas maršrutu tīkla autobusos un skolēna apliecība, bet laika gaitā ar Jūrmalas iedzīvotāja karti varēs saņemt arī dažādas citas priekšrocības un atvieglojumus.

**NODARBINĀTĪBA UN BEZDARBS**

**Bezdarba līmenis samazinās**. Kā liecina Nodarbinātības valsts aģentūras dati (turpmāk – NVA), Jūrmalā bezdarba līmenis turpina samazināties. 2017.gada 31.oktobrī bezdarba līmenis Jūrmalā bija 3,6% (salīdzinājumam 2016.gada 31.oktobrī bezdarba līmenis bija 6,3%). Tikmēr valstī kopumā bezdarba līmenis šajā laikā bija 5%. Neraugoties uz Jūrmalas nodarbinātības sezonālo raksturu, bezdarba līmenis 2017.gada 31.oktobrī (3,6%) ir gandrīz tāds pats kā 2017.gada 30.jūnijā, kad bezdarba līmenis Jūrmalā bija 3,7%.

Kā liecina NVA dati, no kopējā bezdarbnieku skaita 2017.gada 31.oktobrī, visvairāk ir to bezdarbnieku, kuri bez darba ir līdz 6 mēnešiem (649 bezdarbnieki jeb 60% no kopējā bezdarbnieku skaita) (sk. 3.attēlu), 283 bezdarbnieki (26%) bez darba ir no 6 līdz 12 mēnešiem, 122 bezdarbnieki bez darba ir 1-3 gadus, bet tikai 28 – 3 un vairāk gadus.

3.attēls. Bezdarbnieku skaita sadalījums procentos Jūrmalas pilsētā pēc bezdarba ilguma 2017.gada 31.oktobrī

*Avots:* NVA

Ņemot vērā bezdarbnieku skaitu dažādās vecuma grupās, 2017.gada 31.oktobrī vislielākais bezdarbnieku skaits ir vecumā no 55-59 gadiem (170 bezdarbnieki), bet vismazākais bezdarbnieku skaits ir vecumā no 15-19 gadiem (6 bezdarbnieki) un vecumā no 20-24 gadiem (60 bezdarbnieki).

Jūrmalas pašvaldība aktīvi piedalās iedzīvotāju **nodarbinātības veicināšanā**. Jau par tradīciju kļuvis Jūrmalas pilsētas pašvaldības organizētais Vakanču gadatirgus, kur darba meklētājiem ir iespēja klātienē satikties ar darba devējiem, iegūt informāciju par brīvajām darba vietām un darba nosacījumiem, kā arī piedalīties darba pārrunās. 2017.gadā kopumā piedalījās 28 darba devēji, tajā skaitā Jūrmalas pilsētas dome un Jūrmalas biznesa inkubators, kopumā piedāvājot 417 vakances tādās jomās kā tirdzniecība, restorāni un ēdināšana, medicīna un rehabilitācija u.tml.

Īpaša uzmanība tiek pievērsta arī jauniešu nodarbinātībai. Lai veicinātu jauniešu nodarbinātību un pirmās darba pieredzes iegūšanu, 2017.gada vasarā jau trešo gadu Jūrmalas pilsētas dome līdzfinansēja darba algu Jūrmalā deklarētiem jauniešiem vecumā no 15 līdz 20 gadiem, kuri iegūst izglītību vispārējās, speciālās vai profesionālās izglītības iestādēs. Kopumā 2017.gada vasarā Jūrmalas pilsētas dome līdzfinansēja darba algu 48 Jūrmalas pilsētā deklarētajiem jauniešiem, sedzot 50% no valstī noteiktās minimālās mēnešalgas.

**UZŅĒMĒJDARBĪBA UN TŪRISMS**

Uzņēmējdarbības vide Jūrmalā ir cieši saistīta ar pilsētas kā piejūras kūrorta darbību, tās pamatu veido tirdzniecības un pakalpojumu uzņēmumi. Pilsētā veiksmīgi darbojas viesnīcas, restorāni, sporta un izklaides klubi, tūrisma uzņēmumi u. c. Viesnīcu skaits vasaras sezonā pārsniedz 50, tās tradicionāli piedāvā plašu pakalpojumu klāstu.

Jūrmalas pilsētas uzņēmumu galvenās nozares ir viesnīcas, spa, medicīnas un izklaides pakalpojumi, kā arī tirdzniecība, kas kopumā veido 66 % no pārstāvētajām nozarēm (sk. 4.attēlu). Būtiska Jūrmalas ekonomikas sastāvdaļa ir nekustamā īpašuma nozare. Pilsētā darbojas būvniecības, ceļu būves, nekustamā īpašuma attīstīšanas un apsaimniekošanas uzņēmumi. Nozīmīgākās nozares redzamas arī 1.tabulā, kur apkopoti 20 lielākie Jūrmalā reģistrētie uzņēmumi pēc apgrozījuma 2016.gada 31.decembrī. Kā redzams, starp 20 lielākajiem uzņēmumiem pēc apgrozījuma lielākā daļa ir tādu, kuru darbības joma ir saistīta ar viesnīcu, restorānu, izklaides un arī medicīnas iestāžu darbību.

4.attēls. Jūrmalā pārstāvēto uzņēmējdarbības nozaru sadalījums procentos 2016.gadā

*Avots:* Lursoft

1.tabula

Lielākie Jūrmalā reģistrētie uzņēmumi pēc apgrozījuma 2016.gada 31.decembrī

|  |  |  |  |  |
| --- | --- | --- | --- | --- |
| **N.p.k.** | **Uzņēmuma nosaukums** | **Darbības joma** | **Apgrozījums, EUR** | **Pret 2015.gadu** |
| 1. | SIA “Oil Transfer Development” | Degvielas, cietā, šķidrā un gāzveida kurināmā un līdzīgu produktu vairumtirdzniecības pakalpojumi | 11 558 695 | 97% |
| 2. | SIA “BBH Investments” | Viesnīcu darbība | 11 461 991 | 1% |
| 3. | AS TEHNOINFORM | Papīra un tā izstrādājumu ražošana | 10 095 546 | 2% |
| 4. | VSIA “Nacionālais rehabilitācijas centrs “Vaivari”” | Medicīniskā palīdzība: rehabilitācija | 9 643 139 | 6% |
| 5. | SIA InA Group | Nekustamais īpašums, Degvielas, cietā, šķidrā un gāzveida kurināmā un līdzīgu produktu vairumtirdzniecība | 8 420 216 | -83% |
| 6. | SIA “Shield Bunkering” | Degvielas, naftas produktu vairumtirdzniecība | 8 352 687 | 18% |
| 7. | SIA “Verģi” | Jūras zvejniecība | 7 886 715 | -3% |
| 8. | SIA “Jūrmalas siltums” | Siltumapgāde | 7 040 417 | -7% |
| 9. | SIA “Sanare-KRC Jaunķemeri” | Slimnīcu darbība | 5 565 782 | 2% |
| 10. | SIA “Hotel Jūrmala Spa” | Viesnīcu darbība | 5 342 086 | 6% |
| 11. | SIA Jūrmalas Namsaimnieks | Nekustamā īpašuma pārvaldīšana | 5 264 976 | 3% |
| 12. | SIA “Jūrmalas slimnīca” | Slimnīcu darbība | 5 234 500 | 8% |
| 13. | SIA “Jūrmalas ūdens” | Ūdensapgāde un kanalizācija | 5 159 033 | 5% |
| 14. | SIA “A.F.P. of North America Inc. patstāvīgā sabiedrība Latvijā” | Nekustamā īpašuma pārvaldīšana | 4 504 326 | -1% |
| 15. | SIA “Akvaparks” | Akvaparka darbības | 4 390 242 | 0% |
| 16. | SIA “Industry Service Partner” | Celtniecība un remontdarbi | 4 330 558 | 8% |
| 17. | SIA “Innovation systems” | Metāla apstrāde | 4 311 501 | 8% |
| 18. | SIA ražošanas komercfirma “Lebens” | Būvmateriālu vairumtirdzniecība | 3 990 367 | -4% |
| 19. | SIA “Fēnikss” | Mazumtirdzniecība | 3 475 950 | -1% |
| 20. | SIA “Lauris Restaurant Service” | Restorānu darbība | 3 379 960 | 15% |

*Avots:* Lursoft

Valsts, tostarp pašvaldību konkurētspēju lielā mērā veido konkurētspējīgi uzņēmēji, kuru sekmīga darbība savukārt tiešā veidā atkarīga no labvēlīgas uzņēmējdarbības vides. Tā Jūrmalas uzņēmumiem tiek piešķirti līdz pat 90% lieli nekustamā īpašuma nodokļu atvieglojumi. Lielāko atbalstu var saņemt ar kūrorta nozari saistītie uzņēmumi.

Jūrmalas pilsētas pašvaldība aktīvi strādā arī pie uzņēmējdarbības attīstības pilsētā. Tā, piemēram, 2017.gadā Jūrmalas pilsētas pašvaldība kopā ar Mārupes novada, Olaines novada pašvaldībām un AS “SEB banka” izveidoja grantu programmu jauno uzņēmēju atbalstam “**(ie)dvesma**”. Jūrmalas pilsēta grantu programmas pirmajā sezonā piešķīra divus grantus par kopējo summu 10000 *euro*.

Jūrmalas pilsētas pašvaldība veicina arī skolēnu interesi par uzņēmējdarbību un skolēnu uzņēmējspēju un prasmju attīstīšanu. Jūrmalas pilsētas dome 14 Jūrmalas pilsētas izglītības iestādēm sedz dalības maksu Biznesa izglītības biedrības “**Junior Achievement Latvija**” programmā. Programmas ietvaros skolēniem ir iespējams veidot skolēnu mācību uzņēmumus, piedalīties gadatirgos un festivālos prezentējot savu biznesa ideju, piedalīties Ēnu dienā un citos biedrības rīkotajos pasākumos.

2017.gada sākumā Jūrmalā tika atklāts Latvijas Investīciju un attīstības aģentūras **Jūrmalas biznesa inkubators**, kurā uzņēmumi var saņemt nepieciešamo atbalstu un pakalpojumus uzņēmējdarbības attīstībai. Jūrmalas biznesa inkubatora pakalpojumi ir pieejami Jūrmalas, Engures, Kandavas, Tukuma, Jaunpils, Mārupes, Babītes, Olaines, Ķekavas un Baldones uzņēmējiem un uzņēmējdarbības uzsācējiem. Jūrmalas pilsētas domes kā sadarbības partnera pienākums ir organizēt kopīgus seminārus un pasākumus uzņēmējdarbības veicināšanai. Kopš Jūrmalas Biznesa inkubatora atklāšanas ir notikušas 3 sēdes, pirmsinkubācijas pakalpojumus līdz šim jau ir saņēmuši 28 potenciālie uzņēmēji un biznesa inkubatora pakalpojumus un atbalstu šobrīd saņem 21 jaunais uzņēmējs gan no Jūrmalas pilsētas, gan citām inkubatora darbības teritorijā esošajām pašvaldībām.

Aktīvi turpina darboties arī **Jūrmalas uzņēmēju konsultatīvās padome**, kuras sastāvā ir dažādu uzņēmējdarbības jomu pārstāvji – tirdzniecības, kurortoloģijas-medicīnas, ēdināšanas un izklaides pakalpojumu u.c. Padome pārstāv uzņēmēju intereses Jūrmalā un konsultē Jūrmalas pilsētas domi uzņēmējdarbības vides pilnveidošanas un uzlabošanas jautājumos, kā arī veicina uzņēmēju līdzdalību Jūrmalas pilsētas mārketinga pasākumos.

Kā jau minēts, uzņēmējdarbības vide Jūrmalā ir cieši saistīta ar pilsētas kā piejūras kūrorta darbību. Jūrmala kā starptautiski pazīstams, moderns piekrastes kūrorts un populārākā kūrortpilsēta Baltijas jūras reģionā ir arī viens no izvirzītajiem stratēģiskajiem mērķiem.

Kā liecina Centrālās statistikas pārvaldes dati, Jūrmalā no 2017.gada janvāra līdz septembrim par 22% **pieaudzis tūristu skaits**, salīdzinot ar to pašu periodu pērn. Latvijā kopumā tūristu skaita pieaugums bijis 11,6%. Lielāko ārvalstu tūristu daļu Jūrmalā veido viesi no Krievijas (22%), Lietuvas (11%), Igaunijas, Vācijas, Somijas, Baltkrievijas un Zviedrijas. Trešo daļu (31%) no kopējā viesu skaita sastāda vietējie ceļotāji no Latvijas, un vietējo viesu skaita pieaugums bijis 28%, salīdzinot ar to pašu periodu 2016.gadā. No ārvalstīm lielākais pieaugums bijis no Vācijas (+116%), Zviedrijas (+46%), Lietuvas (+27%), Izraēlas (+27%), Polijas (+24%).

Joprojām viesu skaita pieaugums vērojams no tām valstīm, kurās Jūrmalas pilsēta veikusi mērķtiecīgas tūrisma mārketinga aktivitātes.

Ņemot vērā tūrisma būtisko lomu Jūrmalas pilsētas attīstībā, 2017.gada 26.oktobrī Jūrmalas pilsētas dome apstiprināja **Jūrmalas pilsētas tūrisma attīstības rīcības plānu 2018.-2020.gadam**. Rīcības plānā ir iekļauti uzdevumi kūrortpilsētas attīstības veicināšanai, tūrisma infrastruktūras attīstībai, tūrisma vietas mārketingam un viesmīlības un citu pakalpojumu kvalitātes uzlabošanai, paredzot īstenojamos pasākumus. Galvenais uzsvars tūrisma attīstībā tiks likts uz atbalstu komersantiem jaunu tūrisma produktu veidošanā, kas veicinātu tūristu skaita palielināšanos ārpus vasaras perioda, uz tūrisma digitālo mārketingu, veselības un darījuma tūrisma pakalpojumu dažādošanu un kvalitātes paaugstināšanu pakalpojumu sektorā.

Galvenie virzieni, kuros izstrādātas konkrētas aktivitātes un uzdevumi, ir atpūtas, rekreācijas un viesmīlības pakalpojumu pilnveidošana un kvalitāte; veselības tūrisma, tajā skaitā veselīga dzīvesveida produktu un pakalpojumu attīstība; Jūrmalas kā vietas konferenču, kongresu, pasākumu organizēšanai un motivējošā tūrisma attīstība; atbalstošas un veicinošas tūrisma uzņēmējdarbības vides pilnveidošana. Rīcības plānā akcentēta arī Jūrmalai unikālo kūrorta pakalpojumu attīstīšana un pieejamo dabīgo resursu plašāka izmantošana.

Tiek domāts arī par jaunu tūrisma produktu radīšanu. Tā, piemēram, turpmākajos gados paredzēts sakārtot Ķemeru apkaimes teritoriju, atjaunojot Ķemeru parku, rekonstruējot Ķemeru ūdenstorni un izveidojot daudzfunkcionālu dabas tūrismā centru. 2017.gada nogalē noslēdzās **Ķemeru dabas tūrisma centra un parka labiekārtojuma metu konkurss** un tika noteikti uzvarētāji. Daudzfunkcionāla dabas tūrisma centra izveide ir daļa no Jūrmalas pašvaldības Ķemeru attīstības vīzijas iecerēm, kas paredz kurortoloģijas atdzimšanu, dabas un kultūras tūrisma attīstību, sakārtojot infrastruktūru, atjaunojot kultūrvēsturisko mantojumu un saglabājot unikālās Ķemeru dabas vērtības. Jaunais centrs Ķemeros iecerēts kā unikāls Jūrmalas “enkurobjekts” – interaktīvs, izglītojošs dabas tūrisma objekts, kura īstenošana palīdzēs revitalizēt degradēto teritoriju un veicināt uzņēmējdarbības vides attīstību, sekmēs nodarbinātību un tūrisma plūsmas pieaugumu Jūrmalā. Centra satura izstrādei Jūrmalas pašvaldība ir piesaistījusi Latvijas Universitātes ekspertus.

Tāpat Jūrmalas pilsēta regulāri veido publicitātes materiālus dažādās valodās, kas reprezentē gan Jūrmalu un tās piedāvātās iespējas, gan uzņēmumus. Ik gadu tiek rīkoti arī plaša mēroga sporta, atpūtas un kultūras pasākumus, kas piesaista ievērojamu skaitu vietējo iedzīvotāju un viesu.

**INVESTĪCIJAS 2018. – 2019.GADAM**

Jūrmalas pilsētas plānotās investīcijas atspoguļotas Jūrmalas pilsētas Investīciju plānā 2018.-2020.gadam. Kopējais investīciju apjoms 2018.gadā ir aptuveni 41,8 milj. *euro*, no kuriem 9,3 milj. *euro* ir pašvaldības budžeta līdzekļi. Dažādiem investīciju projektiem 2018.gadā paredzēts piesaistīt arī Eiropas Savienības finansējumu kopumā par 13,9 milj. *euro*.

26 investīciju projektiem finansējums bija paredzēts jau 2017.gadā, bet to īstenošana un finansēšana turpināsies arī 2018.gadā.

Atbilstoši Jūrmalas pilsētas investīciju plānam 2018.-2020.gadam lielākās investīcijas 2018.gadā paredzētas **komunālās un transporta infrastruktūras attīstībai** (24,3 milj. *euro*), kas ietver tādus investīciju projektu kā SIA ”Jūrmalas ūdens” īstenotā ūdenssaimniecības attīstības projekta IV kārtas īstenošanu (12,9 milj. EUR *euro*), ielu asfalta seguma kapitālo remontu (1,5 milj. *euro*), ceļu infrastruktūras atjaunošanu un autostāvvietas izbūvi Ķemeros (969,1 tūkst. *euro*), grantēto ielu asfaltēšanu (700,0 tūkst. *euro*), Lielupes radīto plūdu un krasta erozijas risku apdraudējumu novēršanas pasākumu Dubultos–Majoros–Dzintaros īstenošanu (852,0 tūkst. *euro*), Jūrmalas ūdenstūrisma pakalpojumu infrastruktūras attīstību, izveidojot ūdenstūrisma pakalpojumu centru „Majori” Straumes ielā 1a, Jūrmalā un izbūvējot infrastruktūru atbilstoši pilsētas ekonomiskajai specializācijai (1,2 milj *euro*).

Nozīmīgas investīcijas 2018.gadā paredzētas arī Jūrmalas kā **kūrorta un tikšanās vietas attīstībai** (4,8 milj. *euro*), kas ietver tādus investīciju projektus kā Veselības tūrisma infrastruktūras uzlabošana Jūrmalas slimnīcā (1,5 milj. *euro*) un Ķemeru parka pārbūvi un restaurāciju (2,9 milj. *euro*).

Ķemeri ir viena no prioritārajām Jūrmalas pilsētas attīstības teritorijām, kas kā prioritāte noteikta arī Jūrmalas pilsētas ilgtermiņa un vidēja plānošanas dokumentos.Viens no pirmajiem projektiem, kuru pašvaldība plāno Ķemeru apkaimes attīstībai, ir **vēsturiskā Ķemeru parka atjaunošana**. Ķemeru parka pārbūvei un restaurācijai Jūrmalas pašvaldība piesaistīs Eiropas Reģionālās attīstības fonda (ERAF) līdzfinansējumu darbības programmā “Izaugsme un nodarbinātība” specifiskam atbalsta mērķim “Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām”.

Projektā plānots atjaunot Ķemeru parku aptuveni 26 hektāru platībā, veicot gan infrastruktūras pārbūvi un labiekārtošanas darbus, gan vēsturisko objektu restaurāciju.

Ķemeru parka attīstībai paredzēts veikt arī **Ķemeru ūdenstorņa**, kas ir valsts nozīmes kultūras piemineklis, pārbūvi un restaurāciju. Paredzēts saglabāt un atjaunot sākotnējo ūdenstorņa funkciju, kā arī izveidot tūrisma informācijas punktu, pastāvīgo galeriju, kas iepazīstinās ar Ķemeru kūrorta vēsturi, mainīgo ekspozīciju un divas skatu platformas.

Investīciju plānā 2018.gadā 290,6 tūkst. *euro* paredzēti **Daudzfunkcionālā dabas tūrisma centra jaunbūvei un meža parka labiekārtojumam Ķemeros**. 2017.gada nogalē noslēdzās Ķemeru dabas tūrisma centra un parka labiekārtojuma metu konkurss, līdz ar to tiks uzsākti projektēšanas darbi.

2018.gadā paredzēts pabeigt arī **Dubultu kultūras un izglītības centru** Strēlnieku prospektā, Jūrmalā. Līdzās Jūrmalas Mākslas skolai, kura tika atklāta 2015.gada maijā, nu atradīsies arī Jūrmalas Mūzikas skola un Jūrmalas Centrālā bibliotēka. Līdz ar to Dubultos tiks izveidots mūsdienīgs kultūras un izglītības centrs, kur vienā ēku kompleksā būs apvienota mākslas skola, mūzikas skola un pilsētas centrālā bibliotēka. Projekta īstenošanai 2018.paredzēts investēt aptuveni 3 milj. *euro*.

Uzsākta arī **Mellužu estrādes ēkas restaurācija un bāra ēkas pārbūve, teritorijas labiekārtošana**. Kompleksa rekonstrukcija ietver vēsturiskās estrādes un skatītāju sēdvietu atjaunošanu, bāra jeb Piena paviljona ēkas pārbūvi un teritorijas labiekārtošanu. Projekta īstenošanai 2018.gadā paredzēts 1,6 milj. *euro* liels finansējums.

Nozīmīgus ieguldījumus plānots veikt arī **Jūrmalas izglītības iestāžu attīstībā**. 2018.gadā 1,3 milj. *euro* paredzēti Jūrmalas pilsētas Jaundubultu vidusskolas ēkas energoefektivitātes paaugstināšanai, savukārt 1,7 milj. *euro* paredzēti Jūrmalas pilsētas Kauguru vidusskolas ēkas energoefektivitātes paaugstināšanai un telpu atjaunošanai. Lielākus vai mazākus ieguldījumus 2018.gadā paredzēts veikt arī citās Jūrmalas izglītības iestādēs.

**Ziņojums par Jūrmalas pašvaldības 2018.gada budžetu**

Deputātu vērtējumam ir iesniegts sabalansēts 2018.gada Jūrmalas pilsētas budžets. Tas savā būtībā ir dokuments, kurš atspoguļo īstermiņā pašvaldības politiku un prioritātes, izmantojot pašvaldības rīcībā esošos finanšu resursus, kā arī lielā mērā nosaka pašvaldības struktūrvienību rīcības plānu turpmākajam gadam. Kārtējā gada budžeta izpilde raksturo plānošanas kvalitāti un pašvaldības kapacitāti iepriekš noteikto mērķu sasniegšanā. Sastādot 2018.gada budžetu, finanšu līdzekļu pieprasījumi tika balstīti plānošanas dokumentos, norādot Attīstības programmā 2014. – 2020.gadam noteiktos rīcības virzienus un aktivitātes, tādējādi nodrošinot finanšu līdzekļu ilgtspējīgu piešķīrumu un stimulējot plānošanas dokumentu ieviešanu.

Pašvaldības budžets ir sagatavots, ievērojot likumu „Par valsts budžetu 2018.gadam”, likumu „Par pašvaldībām”, „Par budžetu un finanšu vadību”, „Par pašvaldību budžetiem” un citos normatīvajos aktos noteiktās prasības.

Pašvaldības, veidojot savu budžetus, ļoti lielā mērā ir atkarīgas no valsts nodokļu politikas, kā arī valsts noteiktajiem makroekonomiskajiem scenārijiem un veiktajiem aprēķiniem pašvaldību finanšu izlīdzināšanai. Sastādot 2018.gada pašvaldības budžeta projektu, iedzīvotāju ienākuma nodokļa prognoze ir MK noteikumu projektā „Noteikumi par pašvaldību finanšu izlīdzināšanas fonda ieņēmumiem un to sadales kārtību 2018.gadā”.

2018.gada valsts budžets veidots, balstoties uz prognozi, ka Latvijas iekšzemes kopprodukts salīdzināmās cenās palielināsies par 3.4% (2017.gada prognoze 3.7%, 2016.gadā tas sastādīja 2.0%), inflācijas līmenis paliks 2017.gada līmenī, t.i., 2.8% (2016.gadā inflācijas līmenis sastādīja 0.7%, 2017.gadā gaidāmā izpilde ir 2.8%), bezdarba līmenis samazināsies līdz 8.2% (2016.gadā – 9.6%, 2017.gada prognoze – 8.9%).

Valsts noteiktā iedzīvotāju ienākuma nodokļa prognoze ir atkarīga no iepriekšminētajiem rādītājiem, līdz ar to ir svarīgi, lai izpildītos valsts prognozētais makroekonomiskais scenārijs. 2017.gadā uzstādītās sākotnējās prognozes bija pārāk pesimistiskas kā rezultātā valsts noteiktā iedzīvotāju ienākuma nodokļa prognoze 2017.gadā tiek pārpildīta un pašvaldības saņems iedzīvotāju ienākuma nodokļa atskaitījumu virs prognozētajiem ieņēmumiem.

Jūrmalas pilsētas pašvaldības budžets sastāv no pamatbudžeta un speciālā budžeta, kurā tiek plānoti un izlietoti tikai saņemtie ziedojumi un dāvinājumi, pārējie finanšu līdzekļi ir uzskatāmi par pamatbudžeta līdzekļiem.

Sastādot 2018.gada budžetu tika strādāts pie tā, lai Jūrmalas iedzīvotājiem saglabātu esošos pašvaldības noteiktos atvieglojumus, sociālās garantijas un sociālos pabalstus, t.sk.:

* nodrošināt bezmaksas sabiedrisko transportu skolēniem, studentiem un pensijas vecuma cilvēkiem;
* nodrošināt bezmaksas ēdināšanu pirmsskolas izglītības iestāžu audzēkņiem un skolēniem, kas apmeklē pašvaldības izglītības iestādes;
* nodrošināt ar finanšu resursiem plašāko sociālā atbalsta sistēmu valstī;
* nodrošināt pašvaldības finansēto pedagogu amatalgas izlīdzināšana pirmsskolas izglītības iestādēs, kā arī ir noteikts lielāks darbinieku skaits pret optimālajām slodzēm pirmsskolas izglītības grupās;
* nodrošināt veselības aprūpes pakalpojumu un medikamentu pieejamības palielināšanu pensijas vecuma cilvēkiem;
* augstas kvalitātes kultūras pasākumu pieejamības nodrošināšana plašai sabiedrības daļai;

Paralēli, ievērojot Jūrmalas pilsētas attīstības programmu 2014. – 2020.gadam un Jūrmalas pilsētas domes deputātu pieņemtos lēmumus, tika noteiktas vairākas prioritātes 2018.gada budžeta sagatavošanā:

* sagatavoties un uzsākt integrēto teritoriju investīciju projektu ieviešanu ar ES fondu un citas ārvalstu finanšu palīdzības finansējumu;
* nodrošināt, ka Jūrmalas pašvaldības iedzīvotājiem tiek piemērota 90% atlaide nekustamā īpašuma nodoklim par zemi;
* nodrošināt atlīdzības palielinājumu pašvaldības iestāžu darbiniekiem, kuru atlīdzība tiek izmaksāta no pašvaldības budžeta;
* nodrošināt Latvijas simtgades pasākumu organizēšanu, kā arī pašvaldības radošo kolektīvu dalībnieku dalību XXVI Vispārējos latviešu Dziesmu svētkos un XVI Deju svētkos;
* turpināt izglītības un kultūras iestāžu infrastruktūras attīstību;
* turpināt informācijas un komunikāciju tehnoloģiju infrastruktūras modernizācija.

**KONSOLIDĒTĀ BUDŽETA IEŅĒMUMI**

Jūrmalas pašvaldības 2018.gada budžetā tiek prognozēti konsolidētā budžeta ieņēmumi bez atlikumiem uz gada sākumu un saņemtajiem kredītiem 81 379 633 *euro* apjomā jeb ar 6.5% pieaugumu pret 2017.gada budžeta ieņēmumu daļas gaidāmo izpildi, līdz ar to pašvaldības prognozēto ieņēmumu palielinājums 2018.gadā sastāda 4 633 046 *euro*.

Galvenie 2018.gada pašvaldības budžeta palielinājuma cēloņi ir:

* ieņēmumi no iedzīvotāju ienākumu nodokļa 4 114 078 *euro*
* ieņēmumi no naudas sodiem, ko uzliek pašvaldības 1 518 011 *euro;*

Grafiskais salīdzinājums sniegts zemāk, 5.attēlā:

*5.attēls*

Pašvaldības pamatbudžeta ieņēmumu daļa sastāv no nodokļu ieņēmumiem, ieņēmumiem no uzņēmējdarbības un īpašuma, pašvaldību nodevām, ieņēmumiem no naudas sodiem, pārējiem nenodokļu ieņēmumiem, ieņēmumiem no pašvaldības īpašuma iznomāšanas un pārdošanas, valsts budžeta transfertiem, t.sk. Eiropas Savienības fondu līdzekļiem un citas ārvalstu finanšu palīdzības, pašvaldību budžetu transfertiem, kā arī budžeta iestāžu pašu ieņēmumiem.

Iedzīvotāju ienākuma nodokļa ieņēmumiem ir vislielākais īpatsvars pašvaldības pamatbudžetā – 63.1%, 2017.gadā – 61.8%, 2016.gadā tā īpatsvars bija 63.4%. Tas nozīmē, ka pašvaldības finansiālā darbība aizvien vairāk ir atkarīga no iedzīvotāju nodarbinātības un darba samaksas, samazinoties pašu ieņēmumu bāzei. Tas paaugstina pašvaldības budžeta atkarību no valsts politiķu lēmumiem Iedzīvotāju ienākuma nodokļa sadalē starp valsts budžetu un pašvaldību budžetiem.

Iedzīvotāju ienākuma nodokļa ieņēmumus, galvenokārt, ietekmē tautsaimniecībā nodarbināto skaits, darba samaksa, ar iedzīvotāju ienākuma nodokli neapliekamā minimuma un atvieglojumu apmērs, minimālā darba alga, kā arī mikrouzņēmuma nodokļa režīms. Atbilstoši Finanšu ministrijas aprēķiniem, 2017.gada pašvaldības budžetā ir plānoti ieņēmumi no iedzīvotāju ienākuma nodokļa 51 563 942 *euro* apmērā, pieaugums pret 2017.gada gaidāmo izpildi sastāda 8.7 %. jeb 4 114 078 *euro,* savukārt 2017.gadā pieaugums sastādīja tikai 741 610 *euro*, tas vēsturiski ir bijis zemākai pieaugums otrās republikas laikā.

2018.gadā valstī tiks īstenota pēdējo gadu laikā lielākā nodokļu reforma, līdz ar to ir būtiskas izmaiņas nodokļu regulējamā, kas atstāj ietekmi arī uz pašvaldības 2018.gada budžetu

2018.gadā ir paredzēta minimālās mēneša darba algas paaugstināšana no 380 *euro* līdz 430 *euro,* neapliekamā minimuma samazināšana līdz 40 *euro* (2017.gadā 60 *euro*, 2016.gadā *75 euro*), vienlaikus palielinot diferencēto gada neapliekamo minimumu. Iedzīvotāju ienākuma nodokļa atvieglojumu par apgādībā esošu personu 200 *euro* (2016., 2017.gadā 175 *euro*; 2015.gadā -165 *euro*).

2013. gadā Iedzīvotāju ienākuma nodokļa likme tika samazināta no 25% līdz 24%, ar 2015.gada 1.janvāri iedzīvotāju ienākuma nodokļa likme ir noteikta 23% apmērā. No 2018.gada 1.janvāra iedzīvotāju ienākuma nodokļa likme tiek noteikta atšķirīga un ir atkarīga no nodokļa maksātāja gada ieņēmumiem, t.i., ieņēmumiem līdz 20 000 *euro* gadā – 20%, ieņēmumiem no 20 001 *euro* gadā līdz 55 000 *euro* gadā – no pārsnieguma virs 20 000 *euro* – 23%, ieņēmumiem virs 55 001 *euro* gadā - no pārsnieguma virs 55 000 *euro* 31.4%.

Iepriekš pārsauktās izmaiņas atstāj lielu, grūti prognozējamu ietekmi uz šī nodokļa iekasēšanu absolūtos skaitļos, tādēļ, ievērojot būtisko šī nodokļa īpatsvaru pašvaldības budžetos, strādājot pie valsts budžeta nākamajam gadam ar mērķi novērst risku, ka pašvaldību ieņēmumi nodokļu reformas rezultātā pašvaldības ieņēmumi strauji krīt, pašvaldības panāca, ka:

* valsts ir noteikusi speciālu valsts budžeta dotāciju 21 106 179 *euro* apmērā nodokļu reformas ietekmes mazināšanai pašvaldībām;
* pašvaldību ieņēmumi ir piesaistīti valsts budžeta ieņēmumu bāzei, t.i., ir panākta vienošanās, ka pašvaldību budžetu īpatsvars valsts budžeta ieņēmumos bez speciālā budžeta vidējā termiņā sastādīs 19.6%.

Jāatzīmē, ka 2018.gadā nav mainīts procentuālais sadalījums starp pašvaldību budžetiem un valsts budžetu – attiecīgi 80% un 20% (2011.gadā tas bija 82% un 18%).

Likumprojekta „Par valsts budžetu 2017.gadam” 18.pants nosaka, ka pašvaldības iedzīvotāju ienākuma nodokli saņems šādā procentuālajā sadalījumā: I ceturksnī – 22%, II ceturksnī – 24 %, III ceturksnī – 26%, IV ceturksnī – atbilstoši faktiskajai izpildei.

Nekustamā īpašuma nodokļa ieņēmumi 2018.gadā prognozēti 8 594 335 *euro* apmērā, kas ir par 15.7% jeb 1 598 188 *euro* mazāk nekā 2017.gada budžeta gaidāmie ieņēmumi. Samazinājums saistīts ar:

* kadastrālās vērtības samazinājumu no 2018.gada 1.janvāra zemes īpašumiem , kuru lietošanas mērķis ir dzīvojamā apbūvei un kuri Kadastra informācijas sistēmā ir reģistrēts kāds no kultūras pieminekļu apgrūtinājumiem – par 30%; ietekme uz pašvaldības budžetu sastāda 877 677 *euro*;
* Nekustamā īpašuma nodokļa par zemi maksājums iedzīvotājiem – Eiropas Savienības dalībvalstu, Eiropas Ekonomiskās zonas valstu, Šveices konfederācijas pilsoņiem vai Latvijas nepilsoņiem, kas deklarējuši dzīvesvietu Jūrmalā, ir noteikts 10 % apmērā no aprēķinātā pilnā nodokļa jeb ir piešķirts nodokļa likmes samazinājums 90% apmērā. Iepriekšējos gados šis samazinājums bija noteikts 70% apmērā; ietekme uz pašvaldības budžetu sastāda 763 732 *euro*.

Pašvaldība arī 2018.gadā ir saglabājusi iepriekš īstenoto nekustamā īpašuma nodokļa politiku valsts noteiktajā ietvarā, kas būtiski samazina Jūrmalas pilsētas iedzīvotāju, kuri deklarējuši šeit dzīvesvietu, maksājumus:

* Zemes un ēku īpašniekiem un īpašnieku mantiniekiem, kuriem nekustamais īpašums ir piederējis līdz 1940.gadam;
* Maznodrošinātiem un trūcīgiem Jūrmalas pilsētas iedzīvotājiem, kā arī I un II grupas invalīdiem;
* Politiski represētām personām;
* Ģimenēm, kuru aprūpē ir trīs vai vairāk nepilngadīgi bērni;
* Valsts un vietējas nozīmes arhitektūras pieminekļiem, ja to īpašnieki uztur savus īpašumus pienācīgā kārtībā;
* Uzņēmējiem, kuru darbība saistīta ar kūrorta nozari;
* No 2015.gada ir mainīti atvieglojumu saņemšanas noteikumi uzņēmējiem par nekustamo īpašumu, kurā tiek veikta saimnieciskā darbība un ja tie nodarbina uz pilnu slodzi 30% no darbiniekiem un ja tie nodarbina vairāk par 10 darbiniekiem, tad vismaz 4 ir jābūt Jūrmalas iedzīvotājiem, ja tie nodarbina mazāk par 10 darbiniekiem jānodarbina vismaz 2 Jūrmalas iedzīvotājus. Minētās izmaiņas dod iespēju atvieglojumus saņemt arī mazajiem uzņēmumiem.

Būtisku pašvaldības budžeta daļu veido maksājumi no valsts budžeta un citu pašvaldību budžetiem, kā arī ES fondu līdzekļi.

Pašvaldība dotāciju un mērķdotāciju veidā 2018.gadā no valsts budžeta saņems 10 171 815 *euro*, kas ir par 1 121 378 *euro* mazāk nekā 2017.gadā, t.sk.:

* Pedagogu atlīdzībai un izglītības pasākumiem 7 993 106 *euro*, kas ir par 271 249 *euro* vairāk nekā 2017.gadā; no 2017.gada valsts mērķdotācija sedz tikai 30% no pirmsskolas izglītības iestādes “Podziņa” uzturēšanas izdevumiem un tehniskā personāla izdevumiem (iepriekšējos periodos bija 100 % apmērā); Ievērojamākās izmaiņas šajā sadaļā ir vērojamas vispārējā izglītībā nodarbināto pedagogu atlīdzības samazinājums par 43 479 *euro*, kā arī 5., 6. gadīgo bērnu apmācībā nodarbināto pedagogu atlīdzībā ir palielinājums par 76 258 *euro*; Izmaiņa sir saistītas ar bērnu slaita strukturālajām izmaiņām.
* Valsts mērķdotācija ar nolūku nepieļaut pašvaldību budžeta ieņēmumu kritumu Nodokļu reformas rezultātā 813 747 *euro*;
* Bērnu ēdināšanas izdevumu 1.,2.,3.,4. klasei segšanai 386 627 *euro*;
* Pansionāta iemītnieku uzturēšanai, kas pašvaldības teritorijā esošajās vecu ļaužu aprūpes iestādēs ir ievietoti līdz 1998.gada 1.janvārim 29 890 *euro* jeb 4 270 *euro* uz 1 iemītnieku (7 iemītnieki);
* Dotāciju izdevumu kompensācijai regulārajiem pasažieru pārvadājumiem 128 000 *euro*;
* Mērķdotācija pašvaldības autoceļu fondam ir plānota 1 547 148 *euro*, kas ir par 43 693 *euro* lielāka nekā 2017.gadā;
* Dotācija Jūrmalas Valsts ģimnāzijai reģionālās attīstības metodiskā centra darbībai 1 423 *euro;*
* Dotācija asistenta pakalpojumu nodrošināšanai Vaivaru pamatskolā, Pumpuru vidusskolā 51 474 *euro*;
* Māksliniecisko kolektīvu vadītāju darba samaksai 9 515 *euro.*
* Latvijas simtgades pasākumu nodrošināšanai 19 833 *euro*.

Valsts mērķdotācijas samazinājums vislielākā mērā ir saistīts ar to, ka 2017.gadā tika saņemta valsts mērķdotācija ēkas restaurācijai un remontam Pils ielā 1, Jūrmalā 897 000 *euro* apmērā, kas ir vienas reizes pasākums.

Lai nodrošinātu netraucētu pedagogu darba samaksas izmaksu oktobrī, plānojot 2018.gada pašvaldības budžetu, mērķdotācija pedagogu atlīdzībai ir prognozēta 12 mēnešiem, balstoties uz Likumā par valsts budžetu 2018.gadam noteikto mērķdotācijas apjomu 8 mēnešiem. 2018.gada nogalē šis apjoms tiks precizēts atbilstoši valsts piešķirtajam mērķdotācijas apjomam gada pēdējiem 4 mēnešiem.

Bez tam 2018.gada budžetā tiek plānots, ka pašvaldība no ES fondiem, citas ārvalstu finanšu palīdzības un valsts budžeta projektu īstenošanai saņems 1 103 236 *euro*. Lielāko īpatsvaru šajā pozīcijā sastāda projekta „Pasākumi vietējās sabiedrības veselības veicināšanai un slimību profilaksei Jūrmalā” 260 598 *euro*, un projekta “Deinstitucionalizācija un sociālie pakalpojumi personām ar invaliditāti un bērniem” 204 851 *euro*.; projekta “Antropogēnās slodzes mazināšana dabas liegumā “Lielupes grīvas pļavās”, izveidojot trīs labiekārtotas peldvietas pie Lielupes” 114 174 *euro*; projekts “Atbalsts izglītojamo individuālo kompetenču attīstībai” 183 978 *euro*.

2018.gada budžetā ievērojami lielākā apmērā ir plānoti ieņēmumi no soda naudām, ko uzliek pašvaldības. Ievērojamākā ietekme ir ieņēmumiem no soda naudām par neatļautu iebraukšanu īpaša režīma zonā – 1 625 000 *euro*.

Savukārt ieņēmumi no nodevas par transportlīdzekļu iebraukšanu īpaša režīma zonā 2018.gadā tiek plānoti 2 870 000 *euro* apmērā jeb ar 6.9% palielinājumu jeb par 184 857 *euro* vairāk nekā 2017.gada izpilde.

Bez tam 2018.gada budžetā ir plānoti ieņēmumi no pašvaldības nekustamā īpašuma atsavināšanas 1 000 000 *euro* apmērā.

Speciālais budžets sastāv no ieņēmumiem no ziedojumiem un dāvinājumiem, kurus izlietot atļauts tikai atbilstoši ziedoto un dāvināto līdzekļu mērķim.

Pašvaldības 2018.gada budžeta ieņēmumu daļa ir plānota ar piesardzīgu optimismu, bez nepamatotām ieņēmumu pieauguma prognozēm. Risks pastāv, ja ārējo ekonomisko faktoru ietekmē, sāksies ekonomiskā lejupslīde, kas šobrīd netiek prognozēta.

**KONSOLIDĒTĀ BUDŽETA IZDEVUMI**

Konsolidētā budžeta izdevumi bez atlikumiem uz gada beigām un atdodamajiem kredītiem 2018.gadā sastāda 90 447 781 *euro*. Kopējais izdevumu daļas palielinājums pret 2017.gada precizēto plānu 86 330 057  *euro* ir 8 9821 190 *euro* jeb 4,8%. Galvenais izdevumu daļas palielinājuma iemesls ir atlīdzības fonda palielinājums un investīciju projekti, kas tiek finansēti no aizņēmumu līdzekļiem vai prognozējamā atlikuma uz 2018.gada sākumu.

Grafiskais salīdzinājums sniegts zemāk, 6.attēlā:

*6.attēls*

Kopējo pašvaldības izdevumu, t.sk. pamatkapitāla palielināšanai un iepriekš ņemto aizņēmumu atmaksai, pieauguma finansēšanas avoti ir plānotais pašvaldības budžeta atlikums uz gada sākumu 10 327 692 *euro* un plānotie aizņēmumi 4 097 729 *euro*, t.sk. projektiem, kuru īstenošana uzsākta 2016.gadā, paredzētais aizņēmumu apjoms sastāda 3 397 729 *euro*, jauno projektu uzsākšanai 700 000 *euro*.

Pašvaldības 2018.gada budžeta ieņēmumi nodrošina pašvaldības budžeta finansēto darbinieku atlīdzības palielinājumu, kā arī iespēju saglabāt darbinieku atlīdzības palielinājumu (pašvaldības pedagogiem) un sociālo garantiju nodrošināšanu t.sk.:

* pašvaldības darbinieku atlīdzības palielinājums un izdevumu palielinājums sociālo garantiju nodrošināšanai sastāda 1.6 milj. *euro;*
* mēnešalgas palielinājums profesionālās ievirzes izglītības pedagogiem, kuri tiek finansēti no pašvaldības budžeta, līdz 700 *euro* par likmi;
* prēmiju un naudas balvu izmaksas pašvaldības un valsts finansētiem darbiniekiem;
* piemaksu par pedagogu kvalitātes pakāpēm izmaksa pedagogiem, kuri tiek finansēti no pašvaldības budžeta;
* veselības apdrošināšanas izdevumu segšana, t.sk. darbiniekiem, kuru atlīdzība tiek finansēta no valsts budžeta;
* atvaļinājuma pabalsta izmaksa līdz 50% no mēnešalgas, t.sk. darbiniekiem, kuru atlīdzība tiek finansēta no valsts budžeta;
* darbinieku aizvietošanas apmaksa līdz 30% no mēnešalgas.

Pašvaldības budžeta iestādēs komunālo maksājumu apmaksai nepieciešamais finansējums ir aprēķināts, balstoties uz vidējo komunālo pakalpojumu patēriņu piecu gadu periodā un pielietojot prognozēto pakalpojuma tarifu.

2018.gadā pašvaldībā tiks īstenoti (ir pieņemti Jūrmalas pilsētas domes lēmumi) 26 projekti ar ES fondu un citu ārvalstu finanšu palīdzības līdzfinansējumu, kopējām izmaksām sastādot 1 388 615. *euro*. Paskaidrojuma raksta pielikumā redzamajā tabulā ir sniegta informācija par projektiem, t.sk. ES fondu un citas ārvalstu finanšu palīdzības finansētiem projektiem, kuru īstenošana ir uzsākta iepriekšējos periodos un kuriem būs nepieciešamas finansējums arī 2017.- 2020.gadā.

Tālākā tekstā tiks dots pašvaldības budžeta izdevumu, neņemot vērā iepriekšējos gados ņemto aizdevumu atmaksu, salīdzinājums pret 2017.gadā gaidāmo izpildi. Ievērojot, ka tiek prognozēta 2017.gada gaidāmā izpilde, nozaru salīdzinājumam tiek izmantoti tūkst. *euro* mērvienība. Tāpat paskaidrojuma rakstā vairs netiek pieminēti Investīciju plānā atspoguļotie pasākumi, bet tiek sniegts skaidrojums par svarīgākajām budžeta pozīcijām, t.sk. norādot ietekmi nākotnē, ja tāda ir identificējama.

2018.gada budžetā galvenā prioritāte ir nozarei *Izglītība*, tās finansējums 2018.gadā sastāda 25 448 929 *euro*. Salīdzinot ar 2017.gada gaidāmo izpildi, pieaugums ir 2 608.0 tūkst. *euro* jeb 135.3%. Paredzēti līdzekļi:

* Starpskolu pasākumiem, konkursiem, sacensībām interešu un profesionālās ievirzes izglītības jomā, izglītības iestāžu darbinieku semināriem, konferencēm 123 493 *euro*;
* Pirmsskolas pakalpojuma nodrošināšanai bērnam privātajā izglītības iestādē 105 000 *euro*;
* Izglītības iestāžu materiāli tehniskās bāzes uzlabošanai, mācību līdzekļu iegādei, ievērojot finansējuma piešķiršanā vienlīdzības principu:
  + Pirmsskolas izglītības iestādēs 35.57 *euro*, kopējā summā 79 384 *euro*
  + Vispārējās izglītības iestādēs 57 *euro,* kopējā summā 247 608 *euro;*
* Bērnu ēdināšanas izdevumu segšanai visās pirmsskolas un vispārējās izglītības iestādēs 1 873 472 *euro*;
* Bērnu nometņu organizēšanai talantīgajiem, maznodrošinātajiem izglītības iestāžu audzēkņiem 25 798 *euro*;
* Projektam “Atbalsts izglītojamo individuālo kompetenču attīstībai” 158 320 *euro*;
* Profesionālās ievirzes izglītības iestāžu, kas īsteno sporta programmas, izglītojamo dalībai sacensībās, sporta tērpu iegādei, treniņprocesa nodrošināšanai un materiāltehniskās bāzes uzlabošanai  175 001 euro, t.sk. sporta nometņu organizēšanai 65 589 *euro* un EGBL (Eiropas meiteņu basketbola līga) māja posma organizēšanai 13 900 *euro* .

Kā arī papildus vēl līdzfinansējums sportistes A.Baikovas atbalstam 6 790 euro.

Otrs lielākais pašvaldības budžeta asignējumu pieaugums ir nozarē *Pašvaldības teritoriju un mājokļu apsaimniekošana*. Pašvaldības budžeta izdevumi 2018.gadā, salīdzinot ar 2017.gadu, pieauguši par 2 372.3 tūkst. *euro*, sasniedzot 10 013 495 *euro*. Pieauguma iemesls pamatā ir ar investīciju plāna īstenošanu saistīti izdevumi. Finansējums ar lielāko finanšu resursu ietilpību kārtējiem izdevumiem ir paredzēts šādiem mērķiem:

* Pilsētas apgaismojuma nodrošināšanai 1 592 350 *euro*;
* Pašvaldības īpašumu pārvaldīšanas nodrošināšanai 929 686 *euro*, kas ir par 187 183 *euro* vairāk, nekā 2017.gada gaidāmā izpilde; ievērojamā palielinājuma būtiskākais iemesls ir iedzīvotāju parādu par sniegtajiem komunālajiem pakalpojumiem un apsaimniekošanas izdevumiem segšanai nepieciešamā finansējuma pieaugums par 124 442 *euro*;
* Ir paredzēts finansējums 100 000 euro apmērā svētku noformējumam valsts simtgades svētku pasākumiem; kopumā svētku noformējumiem ir paredzēti 180 082 *euro*;
* Pilsētas teritoriju labiekārtošanas pasākumiem 209 078 *euro*.

Autonomu funkciju izpildē trešais lielākais pieaugums vērojams sadaļā *Atpūta, kultūra un reliģija,* kuras kopējais finansējums 2018.gadā sastāda 9 054 838 *euro*, kas ir par 2 308 tūkst. *euro* vairāk nekā 2017.gadā. Pieauguma iemesls pamatā ir ar investīciju plāna īstenošanu saistīti izdevumi. Finansējums ar lielāko finanšu resursu ietilpību kārtējiem izdevumiem ir paredzēts šādiem mērķiem: :

* kultūras pasākumu organizēšanai un līdzfinansēšanai 2 010 605 euro, 2017.gada gaidāmā izpilde 1 602 242 *euro*, pieaugums sastāda 408 363 *euro*;
* No iepriekšminētā pieauguma Latvijas 100 gades pasākumu un aktivitāšu rīkošanai 375 550 euro (t.sk., daļa finansējuma – pilsētas svētku apgaismošanai 100 000 *euro* apmērā ir paredzēti nozarē *Pašvaldības teritoriju un mājokļu apsaimniekošana*
* Pašdarbības pulciņu dalība vispārējos Dziesmu un deju svētkos 94 658 *euro;*
* sabiedrības integrācijas politikas veidošanai 92 502 *euro,* 2017.gada gaidāmā izpilde 93 639 *euro*;
* sporta pasākumu organizēšanai, līdzfinansēšanai un sportistu un sporta klubu atbalstam 1 276 210 *euro,* 2017.gada gaidāmā izpilde 1 490 703 *euro;* pamatā samazinājuma iemesls ir tas, ka netiek līdzfinansētas Eiropas pludmales volejbola čempionāta finālsacensības pieaugušajiem, bet gan Eiropas pludmales volejbola čempionāts U22 grupai, kuru organizēšanai ir paredzēts par 150 000 *euro* mazāks līdzfinansējums;

Pašvaldības teritorijas ceļu un ielu infrastruktūras uzlabošana, sabiedriskā transporta nodrošināšana, pilsētas attīstības un mārketinga aktivitātes, kā arī citi pašvaldības ekonomisko attīstību veicinoši pasākumi tiek atspoguļoti nozarē *Ekonomiskā darbība*, kuras kopējais finansējums 2018.gadā sastādīs 12 150 420  *euro* un tas ir par 2 284.1 tūkst. vairāk nekā 2017.gada gaidāmā izpilde*,* t.sk. līdzekļi paredzēti:

* Sabiedriskā transporta nodrošināšanas pasākumiem 1 789 633 euro, kas ir par 367 516 *euro* vairāk nekā 2017.gadā; galvenais iemesls – PVN likmes piemērošana pašvaldības piešķirtajiem atvieglojumiem sabiedriskajā transporta un ar normatīvo aktu noteiktā peļņas procenta palielinājums pakalpojuma sniedzējam;
* pilsētas ekonomisko attīstību veicinošiem pasākumiem 1 006 738 *euro*, 2017.gada gaidāmā izpilde sastāda 711 519 *euro*, pieaugums 295 219 *euro* sastāda pamatā Investīciju plānā paredzētu aktivitāšu īstenošanai*;*
* informācijas un komunikāciju tehnoloģiju infrastruktūras modernizācijai 510 197 *euro;* Papildus citās nozarēs tiek atspoguļoti izdevumi datortehnikas atjaunošanai 40 935 *euro* apmērā, t.sk.:
  + pirmsskolas izglītības iestādēs 6 830 *euro*;
  + interešu un profesionālās ievirzes izglītības iestādēs 33 744 *euro*;
  + vispārējās izglītības iestādēs 129 570 *euro;*
  + sociālās sfēras iestādēs 9 480 *euro*;
  + kultūras iestādēs 11 100 *euro*;
  + Pašvaldības policijai 2 480 *euro*;
  + Jūrmalas Servisa centram 6 300 *euro*;
  + PI “Jūrmalas kapi” 2 080 *euro.*
* ielu, ceļu infrastruktūras uzturēšanai bez Investīciju plānā paredzētām aktivitātēm 478 500 *euro*;
* projekts “Uzlabota jahtu ostu infrastruktūra un ostu tīkla attīstība Igaunijā un Latvijā” 238 364 *euro*;
* pilsētas mežu un pilsētas publiskā teritorijā esošo koku kopšanas pasākumiem 108 700 *euro*.

*Sociālās aizsardzības nozarē* 2018.gada pašvaldības budžeta izdevumi sastāda 7 623 039 *euro*. Nozares kopējais finansējums tiek palielināts par 1 936.5 tūkst. *euro*. Pieaugums ir saistīts ar Investīciju plānā paredzēto pasākumu īstenošanai, kā arī pašvaldība papildus iepriekšējos periodos uzsāktajam atbalstam ir palielinājusi iespējas atbalstīt audžuģimenes, kā arī bez vecāku gādības palikušos bērnus. Uzlabojoties iedzīvotāju materiālajai situācijai, arī 2018.gadā, līdzīgi kā 2017.gadā, ir rasta iespēja mērķēti paplašināt palīdzības saņēmēju loku.

*Vispārējo valdības dienestu* izdevumi pret 2017.gada gaidāmo izpildi ir pieauguši par 5 070.7 tūkst. *euro* jeb par 667 402 *euro* pret 2017.gada apstiprināto budžetu. Šo sadaļu jēgpilni ir salīdzināt ar apstiprināto budžetu, jo šajā nozarē tiek noteiktas izdevumu apropriācijas programmām, kas budžeta gada laikā varētu tikt izmantotas citām vajadzībām – programmai “Izdevumi neparedzētiem gadījumiem” 2018.gadā paredzēti 300 000 *euro*. Ievērojami - par 992 627 *euro* ir samazināts asignējumu apjoms, kas nepieciešams ar tiesvedības procesiem saistītiem izdevumiem, savukārt samazināts apjoms pašvaldības aizņēmumu kredītprocentu nomaksai par 92 932 *euro* (atšifrējumu skatīt Saistošo noteikumu 33.pielikumā).

2018.gadā iemaksas Pašvaldību Izlīdzināšanas fondā pret 2017.gadu ir ievērojami palielinājušās – Jūrmalas pašvaldības donormaksājumi sastādīs 12 308 265 *euro*, kas ir par 1 471 087 *euro* vairāk nekā 2017.gadā. 2018.gadā vidēji katrs Jūrmalas iedzīvotājs atbalstīs citas Latvijas pašvaldības 217 *euro* apmērā, 2017.gadā - 189 *euro* apmērā, 2016.gadā - 203 *euro* apmērā, 2015.gadā - 156 *euro*, 2014 gadā - 125 *euro*.

Jūrmalas pašvaldības saistību apjoms kopā ar kredītprocentiem, ietverot plānojamās kredītsaistības, kas jāsedz tiešā veidā no budžeta, sastāda 5 332 475 *euro*, t.sk. iepriekšējos periodos ņemto aizņēmumu atmaksai ir paredzēts finansējums 4 845 962 euro, kas ir par 556 421 *euro* pret gaidāmo izpildi mazāk nekā 2017.gadā. 2017.gadā ir pilnībā nomaksāti šādi iepriekšējos periodos ņemtie aizņēmumi:

* Slokas pamatskolas ēkas rekonstrukcijai;
* Kompleksi risinājumi siltumnīcefekta gāzu emisiju samazināšanai Jūrmalas pašvaldības izglītības iestāžu ēkās,

kā arī ir beigušās pašvaldības galvojuma saistības SIA “Jūrmalas siltums” aizņēmumam ar mērķi īstenot 2-cauruļu siltumapgādes projekta ieviešanu.

2018.gadā ir paredzēts finansējums aizņēmuma noslēguma maksājumam projektam “Raiņa ielas rekonstrukcijai posmā no Satiksmes ielas līdz Nometņu ielai, Jūrmalā”.

Kopējais pašvaldības saistību apjoms kopā ar plānojamām kredītsaistībām sastāda 10.87%, t.sk. uzņemtās saistības – 10.60%.

*Veselības aprūpes* pieejamības nodrošināšanai 2018.gadā paredzēti 534  900  *euro*, kas ir par 271.7 tūkst. *euro* vairāk. Ievērojamā pieauguma iemesls ir projekta “Pasākumi vietējās sabiedrības veselības veicināšanai un slimību profilaksei” īstenošana.

*Sabiedriskās kārtības* nodrošināšanai atvēlētais finansējums sastāda 2 744 915 *euro*, kopumā nozares asignējumi nedaudz pārsniedz ievērojami pārsniedz 2017.gada līmeni. Tas saistīts ar ievērojamo atlīdzība palielinājumu Pašvaldības policijas darbiniekiem, kā arī to, ka izdevumi, kas saistīti ar transportlīdzekļu iebraukšanas nodevas iekasēšanu turpmāk pilnā apmērā tiks uzskaitīti šajā nozarē.

Sadaļā *Vides aizsardzība 2018.gadā* ir nodrošināts finansējums 4 720 542 *euro* apmērā. 2018.gadā ir paredzēts uzsākt betona teknes izbūvi posmā no Lielupes līdz Gulbju ielai, darbu finansēšanai 2018.gadā ir paredzēts finansējums 100 000 *euro* apmērā. Lai darbus nobeigtu, būs nepieciešami pašvaldības budžeta ieguldījumi 2019.gadā 145 000 *euro* apmērā. Pašvaldības teritorijā esošo teritoriju apsaimniekošanai (kopšanai u tīrīšanai) ir paredzēts finansējums 2 421 112 *euro*, savukārt pilsētas ielu, ietvju un zaļo zonu mehanizētai un nemehanizētai tīrīšanai ir paredzēts finansējums 1 445 494 *euro*.

Kopumā 2018.gada Jūrmalas pilsētas budžets ir vērsts, lai:

* nodrošinātu nekustamā īpašuma nodokļa slogu ievērojamo samazinājumu pašvaldības iedzīvotājiem;
* paaugstinātu finansiālo kapacitāti, Latvijā vienā no augstākajiem citu pašvaldību vidū, kārtējo izdevumu segšanai izglītībā un sociālajā nodrošināšanā, t.sk. bezmaksas transporta nodrošināšanu skolēniem, studentiem un pensijas vecuma cilvēkiem, kā arī bezmaksas ēdināšanu visiem pašvaldības pirmsskolu un vispārējās izglītības iestāžu audzēkņiem, nodrošinātu veselības aprūpes pieejamības paaugstināšanu pensijas vecuma cilvēkiem;
* uzsāktu ES fondu apgūšanai jaunajā plānošanas periodā 2014.- 2020.gadā;
* veicinātu veselīgu dzīvesveidu, padarītu pieejamus augsta līmeņa kultūras un sporta pasākumus Jūrmalas iedzīvotājiem un viesiem.

2018.gada budžets ir vērtējams kā iepriekšējos gados uzsākto aktivitāšu turpināšanu nodrošinošs un ar tā palīdzību tiek veiktas iestrādes tālākai Jūrmalas ekonomiskajai attīstībai un iedzīvotāju dzīves kvalitātes uzlabojumiem, t.sk. uzsākot nākamā plānošanas perioda ES fondu apguves periodu.

|  |  |
| --- | --- |
|  |  |
| Priekšsēdētājs | G.Truksnis |

Pielikums



